Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2022/C 208/09)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Urueña”

PDO-ES-02485-AM01

Tiedonannon päivämäärä: 25.2.2022

HYVÄKSYTYN MUUTOKSEN KUVAUS JA PERUSTELUT

1. Määritteen ”kypsytetty” poistaminen punaviiniltä

KUVAUS:

Muutos koskee tuote-eritelmän 2 kohdan a ja b alakohtaa ja yhtenäisen asiakirjan 4 kohtaa.

Määritteen poistaminen ei vaikuta yhteyteen, koska tuote-eritelmässä mainitut aistinvaraiset ja fysikaalis-kemialliset ominaisuudet säilyvät ottaen huomioon, että ne eivät välttämättä liity kypsyttämiseen. Muutos on siis vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Koska tuote-eritelmässä ei vahvisteta velvoitetta punaviinien kypsyttämiseen, tämän sanan poistaminen antaa mahdollisuuden tuoda markkinoille nuoria viinejä säilyttäen joka tapauksessa kyseisessä tuote-eritelmässä vahvistetut SAN-viinin ”Urueña” ominaisuudet.

2. Aistinvaraisten ominaisuuksien uudelleenmäärittely viinityypeittäin

KUVAUS:

Muutetaan tiettyjä aistinvaraisia kuvauksia.

Muutos koskee tuote-eritelmän 2 kohdan b alakohtaa ja yhtenäisen asiakirjan 4 kohtaa.

Muutoksella mukautetaan aistinvaraisten ominaisuuksien kuvausta aistinvaraisen arvioinnin helpottamiseksi. Siitä ei aiheudu olennaista muutosta tuotteeseen, vaan tuote säilyttää luonnon ja inhimillisten tekijöiden välisestä vuorovaikutuksesta johtuvat ominaisuutensa ja profiilin, joita käsitellään yhteyden kuvauksessa. Muutos on siis vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Tämän muutoksen pääasiallisena tavoitteena on laatia suojattujen viinien aistivarainen kuvaus siten, että viinien ominaisuudet voidaan helpommin ja täsmällisemmin yhdistää aistinvaraisiin asiasanoihin standardissa ISO 17025 hyväksytyssä arviointipaneelissa. Lisäksi on muutettu joidenkin asiasanojen intensiteettiä tai sävyä markkinoiden uusia mieltymyksiä paremmin vastaaviksi (esimerkiksi roseeviinien väri tai punaviinien värin voimakkuus). Näiden muutosten johdosta on myös muokattava yhteyden sanamuotoa, jotta yhdenmukaisuus uuden kuvauksen kanssa säilyisi.

3. Joidenkin viininvalmistusedellytyksiin (viljelymenetelmät) liittyvien seikkojen mukauttaminen

KUVAUS:

— Poistetaan velvoite suorittaa kesäleikkaus joka kasvukaudella ja rajataan se karsimiseen tarpeen mukaan.

— Poistetaan maininta siitä, että integroidun torjunnan toimet edellyttävät etukäteisanalyysiä.

— Poistetaan rypäleiden luonnolliseen alkoholipitoisuuteen ja tasapainoiseen hapokkuuteen liittyvä viittaus niiden täydellisestä kypsyysasteesta.

— Poistetaan velvoite valvoa kypsymistä tietyin väliajoin kypsymisen alkuvaiheesta alkaen.

Muutos koskee tuote-eritelmän 3.a kohtaa ja yhtenäisen asiakirjan 5 kohtaa.

Muutoksella mukautetaan tämän viljelymenetelmien kohdan sanamuotoa ja poistetaan siitä vaatimukset, jotka yleisesti kuuluvat viiniviljelmien tavanomaisiin käytäntöihin ja viljelyn tavoitteisiin. Muutos ei aiheuta olennaista muutosta lopputuotteeseen, vaan se säilyttää luontoon liittyvien ja inhimillisten tekijöiden vuorovaikutuksesta johtuvat ominaisuutensa ja profiilin, joita käsitellään yhteyden kuvauksessa. Muutos on siis vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Vaikka kesäleikkauksessa on kyse yleisestä käytännöstä, sitä on syytä käyttää vain tarvittaessa. Siksi korjaus on johdonmukainen. Muiden seikkojen osalta katsotaan, että ne ovat yleisesti kaikilla laadukkailla viinitarhoilla vallitsevia hyvän viljelymenetelmän käytäntöjä. Lisäksi luonnollisen alkoholipitoisuuden ja hapokkuuden tasapaino on perustavanlaatuinen vaatimus, joka laatuviinin valmistamisen raaka-aineen on täytettävä. Koska nämä eivät ole tätä SAN-nimitystä koskevia erityisvaatimuksia, niitä ei ole tarpeen tarkastella nimenomaisesti tuote-eritelmässä.

4. Joidenkin viininvalmistusedellytyksiin (viininvalmistusmenetelmät) liittyvien seikkojen mukauttaminen

KUVAUS:

— Poistetaan velvoite viiniyttää lajikkeet erikseen.

— Täsmennetään, että punaviinien käymistä edeltävän maseroinnin keston on oltava vähintään 24 tuntia ilmaisun ”24–48 tunnin ajan” sijasta.

— Roseeviineissä muutetaan ”kuorten kera tapahtuva” maserointi ”käymistä edeltäväksi” maseroinniksi.

Muutos koskee tuote-eritelmän 3.b kohtaa ja yhtenäisen asiakirjan 5 kohtaa.

Muutos ei aiheuta olennaista muutosta lopputuotteeseen ja lisäksi sillä pyritään joustavoittamaan ja optimoimaan työtä viinivalmistamossa laatuviinin aikaansaamiseksi. Muutos on siis vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Muutokset antavat mahdollisuuden mukauttaa valmistusmenetelmät viininvalmistamoiden nykyisiin työskentelytapoihin, minkä ansiosta voidaan joustavoittaa tiettyjä menettelyjä, joiden jäykkyys ei viinin laadun näkökulmasta ole perusteltua, kuten eri lajikkeiden viiniyttäminen erikseen ja maseroinnin enimmäiskesto. Toisaalta kuorten kera tapahtuvaa maserointia koskevan velvoitteen poistaminen antaa mahdollisuuden toisentyyppiselle, käymistä edeltävälle (hiilidioksidin avulla tapahtuvalle) maseroinnille.

5. Tuotteen kuvauksen ajantasaistaminen

KUVAUS:

Kuten edellä muutoksessa 2 ilmoitettiin, muutetaan kohdan 9.b ”Tuotteen ominaispiirteet” yhtä ilmaisua sen yhdenmukaistamiseksi uuden aistinvaraisen kuvauksen kanssa.

Muutos koskee tuote-eritelmän 9.b kohtaa ja yhtenäisen asiakirjan 8 kohtaa.

Muutos ei muuta yhteyttä, vaan kyse on yksinomaan sanamuodon mukauttamisesta sen yhdenmukaistamiseksi uuden aistinvaraisen kuvauksen kanssa. Muutos on siis vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Perusteluna on yhteyttä koskevan tekstin yhdenmukaistaminen uuden aistinvaraisen kuvauksen kanssa.

6. Tuote-eritelmän tarkistamisesta vastaavaa elintä koskevan kohdan muuttaminen

KUVAUS:

Täsmennetään, että tuote-eritelmän tarkastamisesta vastaava elin on ISO 17065 -standardissa hyväksytty/akkreditoitu valvontaelin, jolle Kastilia ja Leónin maataloustekninen instituutti (Instituto Tecnológico Agrario Castilla y León) siirtää SAN-nimitystä ”Urueña” koskevia tehtäviä.

Muutos koskee tuote-eritelmän 9 kohdan b alakohtaa eikä vaikuta yhtenäiseen asiakirjaan.

Muutoksesta ei aiheudu muutoksia tuotteeseen eikä se kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä. Kyseessä on siis vakiomuutos.

PERUSTELU:

Perusteluna on kyseisen kohdan sanamuodon parantaminen.

YHTENÄINEN ASIAKIRJA

1. Nimi/nimet

”Urueña”

2. Maantieteellisen merkinnän tyyppi

SAN – suojattu alkuperänimitys

3. Rypäletuotteiden luokat

1. Viini

4. Viini(en) kuvaus

1. VIINI – Roseeviini

LYHYT KIRJALLINEN KUVAUS

Vailla sameutta olevien roseeviinien väri vaihtelee sipulinkuoren väristä vadelmanpunaiseen. Niiden virheettömässä tuoksussa on tuoreiden hedelmien ja/tai kukkaisaromeja ja/tai karamellisoidun sokerin aromeja. Suutuntuma on raikas, tasapainoinen alkoholin ja hapokkuuden suhteen ja kohtalaisen viipyvä.

Tässä asiakirjassa mainitsematta jätettyjen analyyttisten ominaisuuksien on oltava voimassa olevan sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Kokonaishappopitoisuus vähintään 60,00 milliekvivalenttia/litra Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/l) 180

2. VIINI – Punaviini

LYHYT KIRJALLINEN KUVAUS

Punaviinit ovat kirkkaita tai hieman sameita, ja niiden sävy vaihtelee purppuranpunaisesta tiilenpunaiseen. Niissä on virheetön tuoksu ja punaisten ja/tai mustien hedelmien aromeja; puutynnyrissä kypsytettyjen punaviinien aromit ovat mausteisia ja/tai balsamimaisia. Suutuntuma on tasapainoinen alkoholin ja hapokkuuden suhteen sekä täyteläinen ja kohtalaisen viipyvä.

Tässä asiakirjassa mainitsematta jätettyjen analyyttisten ominaisuuksien on oltava voimassa olevan sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 13,00 Kokonaishappopitoisuus vähintään 60,00 milliekvivalenttia/litra Haihtuvien happojen pitoisuus enintään (milliekvivalenttia/litra) 20,00 Kokonaisrikkidioksidipitoisuus enintään (mg/l) 150

5. Viininvalmistusmenetelmät

5.1. Erityiset viininvalmistusmenetelmät

Viljelymenetelmä

Istutustiheyden on oltava vähintään 3 000 kasvia hehtaarilla.

Leikkausmenetelmänä on käytettävä kannusleikkausta ja tarvittaessa kesäleikkausta rypälemäärän rajoittamiseksi sekä lehvästön ja rypäleiden painon tasapainottamiseksi.

Kastelumenetelmänä on käytettävä tihkukastelua.

Tuholaistorjunta on toteutettava integroidun torjunnan keinoin.

”Vino de pago” -viinien valmistukseen saa käyttää vain terveitä rypäleitä.

Erityinen viininvalmistusmenetelmä

Rypäleet on valittava etukäteen ennen niiden siirtämistä käymisastiaan.

Roseeviinit: kuorten kera tapahtuva maserointi viileässä lämpötilassa sekä käyminen säädellyssä lämpötilassa.

Punaviinit: Punaviinit: käymistä edeltävä maserointi alle 10 °C:ssa vähintään 24 tunnin ajan. Käyminen säädellyssä lämpötilassa.

Puristamiseen on käytettävä hydraulisia pystypuristimia tai pneumaattisia puristimia.

Viinit on kypsytettävä ranskalaisesta tai amerikkalaisesta tammesta valmistetuissa tynnyreissä.

Viininvalmistukseen liittyvä rajoitus

Uuttamisen enimmäistuotos: 70 l / 100 kg rypäleitä.

5.2. Enimmäistuotokset

8 000 kg rypäleitä/ha

56,00 hl/ha

6. Rajattu maantieteellinen alue

SAN-nimityksen ”Urueña” rajattu maantieteellinen alue sijaitsee Urueñan kunnassa Valladolidin maakunnassa. Kyseessä on 78 hehtaarin laajuinen yhtenäinen maa-alue, joka käsittää seuraavat Espanjan viljelylohkojen paikkatietojärjestelmän (SIGPAC) lohkot (*):

Maarekisterialue 1: lohkot 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 ja 10120.

Maarekisterialue 8: lohkoon 101 kuuluva palsta 2 ja lohkoon 9001 kuuluva palsta 1.

Hakija omistaa seuraava lohkot: maarekisterialue 1: lohkot 114, 117, 121, 123, 124, 125, 127, 128, 132, 133, 168, 5158 ja 5159 sekä maarekisterialue 8: lohkoon 101 kuuluva palsta 2 ja lohkoon 9001 kuuluva palsta 1.

(*) Tiedot vastaavat vuonna 2020 julkaistuja SIGPAC-järjestelmän tietoja, jotka voivat muuttua järjestelmän päivitysten myötä.

7. Viininvalmistuksessa käytettävät rypälelajikkeet

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Yhteyden/yhteyksien kuvaus

8.1. Maantieteellisen alueen ominaisuudet. Luontoon liittyvät tekijät

Kohdassa 6 määritetty maantieteellinen alue on geologisilta, morfologisilta sekä maaperä- ja ilmasto-ominaisuuksiltaan yhtenäinen alue, joka eroaa näiltä ominaisuuksiltaan ympäröivistä alueista jäljempänä selostetulla tavalla. Kyseinen maantieteellinen alue vastaa perinteisellä termillä ”pago” kutsuttua viininviljelyaluetta. ”Pago” tarkoittaa yhtenäistä maa-alaa, jota on perinteisesti käytetty viininviljelyyn ja jolla on viereisiltä alueilta poikkeavat erityiset maaperä- ja mikroilmasto-ominaisuudet. Tällainen alueen sisäinen yhdenmukaisuus ja sen erityisyys johtuvat yleensä fyysisistä maisemapiirteistä, kuten joista, vesistöistä ja muista maisemaa hallitsevista piirteistä, tai sellaisesta alueen erityispiirteiden yhdistelmästä, jota ei tavata ympäröivällä alueella. SAN-nimityksen ”Urueña” tapauksessa aluetta määrittävät Sequillo-joen sekä pienempien Ermita- ja Veterinario-jokien muodostamat vesistöt. Tähän rajattuun alueeseen vaikuttavia luontoon liittyviä tekijöitä on useita:

Rajattu alue sijaitsee Duero-joen vesistöalueella (Valderaduey-joesta haarautuvan) Sequillo-joen ja hieman pienemmän Ermita-joen yhtymäkohdassa sijaitsevassa Urueñan kunnassa. Urueñan luoteispuolella sijaitseva alue on tasankoa, joka sijaitsee 710–720 metriä merenpinnan yläpuolella ja jonka korkeuskäyrät kulkevat suurin piirtein mukaillen sen pohjoispuolella virtaavaa Sequillo-jokea.

Urueña sijaitsee Kastilia ja Leónin itsehallintoalueella, jossa on kolmanneksi eniten Espanjassa viininviljelyyn käytettyä maa-alaa. Se kuuluu Valladolidin maakuntaan, jossa tuotetaan viittä eri SAN-tuotetta. Urueñan siis sijaitsee erinomaisesti viininviljelyyn soveltuvalla alueella, jossa ympäristöolot ovat erittäin otolliset laatuviinien valmistukseen. Alueen viininviljelyhistorian ja -kulttuurin sekä paikallisten viininviljelijöiden työlleen omistautuneen asenteen ansiosta alueen viininviljely kykenee mukautumaan nykyisiin ja tulevaisuuden teknologioihin ja lähestymistapoihin

Madridin teknillisen korkeakoulun tutkimusryhmä on tutkinut maan jakautumista vyöhykkeisiin tutkimuksessa ”Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)” (Urueñan viininviljelyalueen maaperää ja viininviljelyn järjestämistä kartoittava tutkimus, Urueña, Valladolid). Tutkimuksen tuloksiin sisältyy kuvaus ja kartta tästä viininviljelyalueesta ja sen tuloksissa todetaan, että tutkittujen ympäristötekijöiden (ilmasto, kalliotyyppi, geologinen maastonmuoto, kaltevuus, ilmansuunta ja maaperän ominaisuudet) vuorovaikutus eri kartoissa osoittaa selvästi, että kyseessä on erityinen maantieteellinen ympäristö ja että Urueña (SAN) -alue soveltuu laatuviinien valmistukseen, sillä erityisten ympäristöominaisuuksiensa johdosta alue poikkeaa ja erottuu ympäröivistä alueista. Nämä ominaisuudet ja piirteet ovat yhteisiä sekä hakijan omistamille tällä hetkellä viljellyille lohkoille että viereisille lohkoille, joista yhdessä ensiksi mainittujen kanssa muodostuu määritelty alue.

8.2. Ilmasto

Agencia Estatal de Meteorologían (Espanjan ilmatieteenlaitos) Castromontessa ja Villaderfradesissa sijaitsevien sääasemien, Valladolidin lentoasemalla sijaitsevan kattavasti varustetun sääaseman sekä Villapandossa ja Medina de Riosecossa sijaitsevien SIAR-verkostoon (järjestelmä, joka kerää viljelyyn vaikuttavaa ilmastotietoa kastelutarpeen määrittämistä varten) kuuluvien asemien tietojen mukaan alueen lämpötila vaihtelee hyvin vähän. Monte de Urueñan ylängöillä sademäärä on vähäisempi ja laaksoissa lämpötila on korkeampi. Sateita on yleensä runsaiten syksyisin ja vähiten kesällä (vuodenaikojen järjestys sademäärän mukaan: syksy, kevät, talvi ja kesä), yhteensä noin 410 mm vuodessa. Tällä alueella ei ole vuoria, mikä mahdollistaa valtameren vaikutuksen kostean ilman virratessa alueelle.

Aktiivinen kasvukausi kestää huhti-toukokuusta lokakuuhun. Vuoden keskilämpötila on noin 11,4 °C. Aurinko paistaa keskimäärin 2 650 tuntia vuodessa.

Kokonaishaihdunnan ja sademäärän vertailu paljastaa, että alueella on kosteusvajetta.

Ilmasto- ja bioilmastoindeksit:

— De Martonnen ja Embergerin indeksi: puolikuiva, välimerellinen ilmastotyyppi

— Gaussenin ombroterminen diagrammi: neljä kuivaa kuukautta (kesäkuusta syyskuuhun)

— Köppenin ilmastoluokitus Csb (leuto ilmasto, jolle ovat ominaisia lämpimät ja kuivat kesät; lämpimimmän kuukauden keskilämpötila alle 22 °C; vuodessa vähintään neljä kuukautta, jolloin lämpötila on yli 10 °C)

— Huglin-indeksi (lämpöpotentiaali): 1 940–2 000 astetta

— Tehoisan lämpötilan summaa mittaava Winklerin indeksi: noin 1 400–1 500 astetta (vyöhyke II).

Näiden arvojen perusteella alue soveltuu laatuviinien valmistukseen käytettävien rypälelajikkeiden viljelyyn. Kaikkialla SAN-nimityksen ”Urueña” alueella vallitsee sama omaleimainen muista Kastilia ja Leónin itsehallintoalueen 23 ilmastotyypistä poikkeava paikallisilmasto. Sen ominaispiirteisiin vaikuttavia tekijöitä ovat läheisen (yli 110 metrin korkeudella sijaitsevan) tasangon tarjoama idänpuoleinen suoja sekä uomaverkoston jokien ja purojen ja laaksonpohjien läheisyys.

8.3. Geologia, litologia ja geomorfologia

SAN-nimityksen ”Urueña” alueen kivityypit (litologia) koostuvat kahdesta tertiäärikautisesta materiaalista (punaisesta Belver-konglomeraatista ja Tierra de Camposin fasies SL:stä) sekä kvartäärikautisista esiintymistä (rinnepenkereet ja laaksonpohja). Alkuperäinen maa-aines on kivistä: sekä maanpinnalle jakautuneena että itse maannosprofiilissa on runsaasti suuria kiviä, joiden lisäksi maanpinnalla esiintyy myös tasangolta peräisin olevaa kalkkikiveä. Tämä vaikuttaa lopputuotteen laatuun. Alkuperäisen maa-aineksen kiinnittyminen, joka johtuu pääasiassa kalkkikivestä ja maaperän muodostumisvaiheista, ja näin syntyneet erityiset geomorfologiset ominaisuudet ovat tärkein syy sille, että alue on eristyksissä sitä ympäröivästä alueesta.

Alueen pinnanmuodostus pohjautuu tähän litostratigrafiaan, joka vaikuttaa veden poisvalumiseen ja muokkaa sitä. Sequillo-, Ermita- ja Veterinario-joet muodostavat määritetyn alueen rajat. Näin syntyvä pinnanmuoto on morfologisesti erityinen ja soveltuu erinomaisesti laatuviinien valmistukseen: rinteet ovat loivia ja viettävät kevyesti valuma-alueille, ja viininviljelyalue sijaitsee 710–720 metrin korkeudella merenpinnasta (vain 1,8 prosenttia Kastilia ja Leónin pinta-alasta sijaitsee tällä korkeudella).

Digitaalisen maastomallin ja uomaverkoston pääasiallisten kokoojauomien tarkastelu paljastaa Sequillo-joen jokilaakson suuren merkityksen: sen vaikutuksesta alueella on pienet korkeuserot ja se viettää loivasti pohjoiseen. Alueella on myös sekundaarinen uomaverkosto, jonka pääuomina ovat alueen läntisenä rajana toimiva Veterinario-joki ja itärajana toimiva Ermita-joki. Näiden joki- ja puroverkostojen ansiosta vesi poistuu viljelyalueelta kolmeen suuntaan rinteiden kaltevuuden suuntaisesti.

8.4. Maaperä

Kun maaperää tutkitaan laajalti (erittäin yksityiskohtaisesti), kuten tässä tapauksessa, maaperäyksikkönä käytetään luokitusjärjestelmän viimeistä luokkaa (”Serie”, sarja), sillä näin voidaan määrittää, miten kutakin yksittäistä viljely-yksikköä tulisi hoitaa. Urueña (SAN) -alueen maaperä on melko vaihtelevaa, mikä johtuu pääasiassa litologiasta ja pinnanmuodosta. Rajatulla alueella on sen kuvauksen näkökulmasta vain kahta maannosprofiilia: alfisolista (A/Bt/Bk(m)) ja inseptisolista (A/Bk(m)). Molemmat soveltuvat erittäin hyvin viininviljelyyn.

Maaperän hedelmällisyys on alempaa keskitasoa. Orgaanisen aineksen pitoisuus on keskimääräistä alhaisempi (0,75–1,5 prosenttia), typpipitoisuus on pieni (<1 prosentti), ja myös hiilen ja typen suhde on alhainen (≤8 prosenttia). Maaperän pientä hivenravinnepitoisuutta pidetään yhtenä laatuun vaikuttavista tekijöistä. On myös syytä mainita, että maaperän kationinvaihtokyky on keskitasoa parempi (10–25 cmol+/kg savea ja/tai orgaanista ainesta).

Urueña (SAN) -alueen maaperän tekstuuriluokka ei juurikaan vaihtele: maannos on pääasiassa hiekkapitoista savimultaa. Poikkeavia tekstuuriluokkia ei ole. Maannosprofiilin yhtenäisyys on erittäin myönteinen ominaisuus, sillä se säätelee kosteutta (vähentämällä veden valumista pois) ja lämpötilaa. Kosteus imeytyy maaperään sen vedenläpäisykyvyn ja poisvalumista vähentävän maannosprofiilin yhtenäisyyden johdosta.

Maaperän vuoden keskilämpötila 50 cm:n syvyydessä on 15–22 °C (keskikostean maan lämpötilaluokassa lämpötila on 8–15 °C), ja kesän ja talven keskilämpötilojen ero on yli 5 °C. Maaperä luokitellaan kuivaksi: se on kuiva vähintään puolet niistä päivistä, jolloin maaperän lämpötila on yli 5 °C (maaperä on kuiva yli 45 peräkkäisenä päivänä kesäpäivänseisausta seuraavien neljän kuukauden aikana ja kostea yli 45 peräkkäisenä päivänä talvipäivänseisausta seuraavien neljän kuukauden aikana).

Maaperä läpäisee hyvin vettä. Lohkojen ylimääräinen vesi valuu luonnostaan pois melko hyvin lähinnä Sequillo-jokeen, johon pienemmät Veterinario- ja Ermita-joet laskevat.

Fyysistä ympäristöä kartoittaneen tutkimuksen tulokset voidaan tiivistää seuraaviin:

Tutkittujen ympäristötekijöiden (ilmasto, kalliotyyppi, geologinen maastonmuoto, kaltevuus, ilmansuunta ja maaperän ominaisuudet) vuorovaikutus eri kartoissa osoittaa selvästi, että kyseessä on erityinen ympäristö ja että hoitamalla köynnöksiä asianmukaisesti alueella voidaan valmistaa laatuvaatimukset täyttäviä viinejä.

Rajattuun alueeseen kuuluvat lohkot muodostavat yhtenäisen kokonaisuuden. Joillakin näistä lohkoista on suoritettu yksityiskohtaisia tutkimuksia, ja näiltä yksittäisiltä lohkoilta saadut tulokset voidaan yleistää koskemaan täysin myös ympäröiviä lohkoja, sillä niiden geologiset, geomorfologiset sekä ilmasto- ja maaperäominaisuudet vastaavat toisiaan.

Rajatulla alueella on tiettyjä koko tälle alueelle yhteisiä erityispiirteitä, jotka erottavat sen muista lähistöllä sijaitsevista alueista, joilla on omat alkuperänimityksensä.

8.5. Maantieteellisen alueen ominaisuudet. Inhimilliset tekijät

Tärkein inhimillinen tekijä, joka erottaa Urueña-viinit muista viineistä, on rypälelajikkeiden ainutlaatuinen sopeutuminen ympäristöönsä, mikä on pääasiassa käytettyjen viininviljelymenetelmien tulosta. Tempranillon tapaan myös Merlot-, Syrah- ja Cabernet Sauvignon -lajike ovat sopeutuneet täydellisesti alueelle.

Se, että valikoidut lajikkeet ovat sopeutuneet niin hyvin alueelle, auttaa vähentämään ongelmia, joita alueen kohtalainen pakkasen vaara aiheuttaa. Pakkasen vaara on olemassa yleensä lokakuusta huhtikuun loppuun (poikkeuksellisina vuosina syyskuun lopulta toukokuun loppuun).

Pakkasen aiheuttamia vaaroja pyritään minimoimaan myös siten, että köynnösten puutuneet osat leikataan talven lopussa ja vihreiden osien leikkaus aloitetaan toukokuun lopussa, jolloin pakkasen vaara on enää hyvin pieni. Maata muokataan säännöllisesti rikkakasvien kasvun hillitsemiseksi.

Viileässä lämpötilassa ennen käymisvaihetta suoritetun maseroinnin ansiosta viineihin kehittyy vakaina säilyviä hedelmäisiä ja lajikekohtaisia aromeja. Seosta sekoitetaan säännöllisesti käymisen aikana, jolloin polyfenoleja ja väriyhdisteitä irtoaa massasta erittäin hyvin.

8.6. Tuotteen ominaispiirteet

Suojatun alkuperänimityksen ”Urueña” viinien ainutlaatuisuus perustuu siihen, että lajikkeet erottuvat viinistä omaperäisellä tavalla ja viinit kehittyvät ajan kuluessa erittäin laadukkaasti siten, että niiden lajikekohtaiset ominaisuudet paranevat ja monivivahteisuus lisääntyy. Näissä viineissä on voimakas ja mehevä suutuntuma, jäännösmakeutta, runsas rakenne ja vakaana säilyvä väri. Ne erottuvat muista viineistä sopusointuisuutensa, hienostuneisuutensa ja mineraalipitoisuutensa ansiosta.

Urueña-roseeviineissä on vadelmanpunaisia sävyjä ja Syrah-lajikkeesta peräisin olevia sinertäviä vivahteita (suurin osa viljelyalasta on Syrah-lajiketta). Tuoksussa korostuvat tuoreiden hedelmien aromit, joiden lisäksi havaittavissa on kukkien ja karamellisoidun sokerin vivahteita. Punaisten hedelmien aromit ovat tunnusomaisempia Tempranillo-lajikkeesta valmistetuissa roseeviineissä.

Punaviinien väri on hyvin voimakas. Ne ovat aromeiltaan hyvin monivivahteisia, mikä johtuu käytetystä rypälelajikkeiden yhdistelmästä. Erityisen tunnusomaista on maun pyöreys ja särmättömyys.

8.7. Luontoon liittyvien ja inhimillisten tekijöiden sekä tuotteen ominaisuuksien välinen vuorovaikutus

SAN-nimityksen ”Urueña” rajattu alue on yhtenäinen maa-alue. Kuten edellisissä osioissa on selostettu, alueen yhtäläiset maaperään ja mikroilmastoon liittyvät ominaisuudet erottavat sen ympäröivästä alueesta ja tekevät siitä erityisen. Tämä alue on tunnettu viininviljelystään, ja siellä valmistetuilla viineillä on erityisiä ja ainutlaatuisia ominaisuuksia, jotka johtuvat ennen kaikkea ihmisen toiminnasta tässä nimenomaisessa ympäristössä. Erilaisten tutkittujen ympäristötekijöiden (ilmasto, litologia ja maaperä) vuorovaikutus osoittaa, että Urueña-viinien fyysinen tuotantoympäristö on hyvin erityinen. Kun tämä yhdistetään lajikkeiden valintaan ja viljelykäytäntöihin, tuloksena on korkealaatuisia ja ominaispiirteiltään erityisiä viinejä. Seuraavat seikat vahvistavat tämän:

Urueña (SAN) -alueen muodostavien palstojen ainutlaatuisten ominaisuuksien ansiosta tuotteessa on havaittavissa alueen erityinen vaikutus. Maaperän keskitasoa alhaisempi hedelmällisyys, keskimääräistä alhaisempi orgaanisen aineksen pitoisuus, pieni typpipitoisuus sekä hyvä vedenläpäisykyky saavat yhdessä aikaan sen, että viineissä on runsaasti uutosta ja antosyaaneja. Myös maaperän pientä hivenravinnepitoisuutta pidetään yhtenä laatuun vaikuttavista tekijöistä.

Kuten edellä olevassa kohdassa a on selostettu, alueen vaihteleva maaperä on erottava ominaisuus, sillä maaperän perusteella kullekin viljelyalalle voidaan määrittää erikseen juuri kyseiselle alalle sopivat viljelymenetelmät, jolloin sijaintia voidaan hyödyntää mahdollisimman hyvin ja tuotettavat viinit ovat monivivahteisempia.

Viljely- ja ilmasto-olosuhteiden ansiosta rypäleet voivat kypsyä pitkään. Päivä- ja yölämpötilojen vaihtelu on suurta, mikä hillitsee rypäleiden happopitoisuutta luonnollisesti, jolloin niihin kehittyy vakaita ja monivivahteisia aromeja. Happo- ja alkoholipitoisuutta sekä rakennetta koskevat parametrit ovat täydellisessä tasapainossa.

Rypäleiden hyvä luonnollinen happopitoisuus parantaa merkittävästi värin muodostumista ja säilyvyyttä, minkä ansiosta viinit soveltuvat paremmin pitkäaikaiseen säilytykseen pullotuksen jälkeen. Voimakas väri johtuu kesäkauden suurista lämpötilavaihteluista.

Urueña (SAN) -alueella viljellyt rypälelajikkeet pääsevät todella oikeuksiinsa tällä alueella: Syrah-viinit ovat poikkeuksellisen meheviä, voimakkaita ja täyteläisiä viinejä, joissa on myös jäännösmakeutta, Cabernet Sauvignon -rypäleistä valmistettavat viinit ovat voimakkaita ja hyvärakenteisia, Merlot-viinit ovat erittäin aromaattisia ja suutuntumaltaan pehmeitä, kun taas alueella pääasiallisesti viljellystä lajikkeesta eli Tempranillosta valmistettavissa viineissä on merkittäviä hedelmäisiä vivahteita, ja ne kypsyvät tynnyrissä erinomaisesti.

Viileässä lämpötilassa ennen käymisvaihetta suoritetun maseroinnin ansiosta viineihin kehittyy vakaina säilyviä hedelmäisiä ja lajikekohtaisia aromeja. Seosta sekoitetaan säännöllisesti käymisen aikana, jolloin polyfenoleja ja väriyhdisteitä irtoaa massasta erittäin hyvin.

8.8. Edellä esitettyjen seikkojen ansiosta SAN-nimityksen ”Urueña” rajatulla maantieteellisellä alueella tuotettavissa viineissä on selkeästi erilaisia ominaisuuksia kuin Castilla y León (SMM) -viineissä, joiden rajattu alue käsittää myös Urueñan alueen. Urueña (SAN) -aluetta ympäröivät muutamien Kastilia ja Leónin alueen johtavien SAN-viinien tuotantoalueet. Lähistöllä tuotettavia SAN-viinejä ovat Urueña (SAN) -alueen pohjoispuolella SAN ”Cigales”, koillisessa SAN ”Ribera del Duero”, etelässä SAN ”Rueda” ja SAN ”Toro” sekä lounaassa SAN ”Arribes”. Näistä SAN-nimityksen ”Toro” alue sijaitsee lähimpänä Urueña (SAN) -aluetta ja sen viinit muistuttavat eniten Urueña-viinejä. Vaikka Urueña-viineissä on myös Castilla y León (SMM) -viinien omaisuudet, Urueña-viineissä on lisäksi omat erityisominaisuutensa, joita ei ole muissa Castilla y León (SMM)- eikä Toro (SAN) -viineissä. Näitä erityisominaisuuksia on vain SAN-nimityksen ”Urueña” rajatulla alueella (”pagon” kattamalla alueella) valmistetuissa viineissä, ei ympäröivän alueen viineissä (Urueñan välittömässä ympäristössä ei itse asiassa ole lainkaan viinitarhoja, koska siellä olosuhteet ovat erilaiset).

Lisäksi SAN-nimityksen ”Urueña” rypälelajikevalikoima poikkeaa merkittävästi lähimmillä naapuritarhoilla kasvatettujen pääasiallisten lajikkeiden valikoimasta. Rueda (SAN) -aluetta hallitsee vaalea Verdejo-lajike (tämän lajikkeen osuus kyseisen alueen viljelyalasta on yli 98 prosenttia), kun taas SAN-viinejä ”Ribera del Duero”, ”Toro” ja ”Cigales” tuottavissa viinitarhoissa viljellään käytännössä pelkästään Tempranilloa (mukaan lukien sen monet rinnakkaisnimet). SAN-viinien ”Arribes” lajikevalikoima on sen sijaan täysin erilainen ja koostuu kyseisen alueen kotoperäisistä lajikkeista. Urueñan viinialueella Syrah-, Cabernet Sauvignon- ja Merlot-lajikkeiden osuus koko viljelyalasta on yhteensä 75 prosenttia, minkä ansiosta näiden viinien aistinvarainen profiili on hyvin erilainen.

Seuraavassa luettelossa verrataan Urueña (SAN)-, Castilla y León (SMM)- ja Toro (SAN) -viinien ominaisuuksia:

Punaiset lajikkeet

Toro (SAN): Tinta de Toro ja Garnacha;

Castilla y León (SMM): Kastilia ja Leónin itsehallintoalueella sallitut lajikkeet

Urueña (SAN): Syrah, Merlot, Cabernet Sauvignon, Tinta del País (Tinta de Toro)

Enimmäistuotos (kg/ha)

Toro (SAN): 6 000–9 000

Castilla y León (SMM): 16 000

Urueña (SAN): 8 000

Uuttamistehokkuus

Toro (SAN): 70 %

Castilla y León (SMM): 75 %

Urueña (SAN): 70 %

Alkoholipitoisuus vähintään (til-%)

Toro (SAN): 12,5

Castilla y León (SMM): 11

Urueña (SAN): 13

Alkoholipitoisuus keskimäärin (til-%)

Toro (SAN): 15

Castilla y León (SMM): 13

Urueña (SAN): 14

Kokonaishappopitoisuus keskimäärin viinihappona ilmaistuna (g/l)

Toro (SAN): 4

Castilla y León (SMM): 4,5

Urueña (SAN): 5

Aistinvaraiset ominaisuudet

Toro (SAN): maukas ja hyvärakenteinen

Castilla y León (SMM): raikas ja hedelmäinen

Urueña (SAN): mehevä, hienostunut ja tasapainoinen.

SAN-nimityksen ”Urueña” rajatulla alueella toimii tällä hetkellä vain yksi tuottaja (yksi viininvalmistamo), ja siksi tämän hakemuksen on esittänyt kyseinen tuottaja. Tällä hetkellä ei ole muita viininviljelijöitä tai -valmistajia, jotka voitaisiin lisätä hakijoiksi rekisteröintihakemukseen, joten tämän viinin osalta ei ole toistaiseksi mahdollista muodostaa tuottajaryhmää. Uusien viininviljelijöiden ja -valmistamoiden on kuitenkin mahdollista ryhtyä tuottamaan tätä viiniä muilla kuin hakijan omistamilla lohkoilla (muiden kuin hakijan omistamien lohkojen yhteispinta-ala on 45,96 hehtaaria, ja ne kuuluvat eri omistajille), ja heidän olisi mahdollista täyttää Urueña (SAN) -viinituotteille asetetut vaatimukset.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Perinteistä termiä ”Vino de pago” voidaan käyttää viinien merkinnöissä maininnan ”Denominación de Origen Protegida” (Suojattu alkuperänimitys) sijasta.

Suojatun alkuperänimityksen ”Urueña” viinien merkinnöissä on mainittava vuosikerta, vaikka viiniä ei olisi kypsytetty.

SAN-viinien ”Urueña” merkintöihin voidaan lisätä maininta ”envejecido en roble” (kypsytetty tammitynnyrissä) tai ”roble” (tammi), mikäli ne täyttävät asiaankuuluvassa lainsäädännössä vahvistetut edellytykset.

Linkki tuote-eritelmään

www.itacyl.es/documents/20143/342640/PCC+DOP+URUE%C3%91A_en+vigor.docx/145f402f-11f8-fd69-5847-0ab1e022d2a0

(1) EUVL L 9, 11.1.2019, s. 2.